CELEX: 32021R1756
Language: sl
Date: 2021-10-06 00:00:00
Title: Uredba (EU) 2021/1756 Evropskega parlamenta in Sveta z dne 6. oktobra 2021 o spremembi Uredbe (EU) 2017/625 glede uradnega nadzora nad živalmi in proizvodi živalskega izvora, ki se izvažajo iz tretjih držav v Unijo, da se zagotovi skladnost s prepovedjo nekaterih vrst uporabe protimikrobnih snovi, ter Uredbe (ES) št. 853/2004 v zvezi z neposredno dobavo mesa perutnine in lagomorfov (Besedilo velja za EGP)

8.10.2021   
               
               
                  SL
               
               
                  Uradni list Evropske unije
               
               
                  L 357/27
               
            
         UREDBA (EU) 2021/1756 EVROPSKEGA PARLAMENTA IN SVETA
         z dne 6. oktobra 2021
         o spremembi Uredbe (EU) 2017/625 glede uradnega nadzora nad živalmi in proizvodi živalskega izvora, ki se izvažajo iz tretjih držav v Unijo, da se zagotovi skladnost s prepovedjo nekaterih vrst uporabe protimikrobnih snovi, ter Uredbe (ES) št. 853/2004 v zvezi z neposredno dobavo mesa perutnine in lagomorfov
         (Besedilo velja za EGP)
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 43(2), člena 114 ter točke (b) člena 168(4) Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         po posvetovanju z Odborom regij,
         v skladu z rednim zakonodajnim postopkom (2),
         ob upoštevanju naslednjega:
         
                     (1)
                  
                  
                     Uredba (EU) 2017/625 Evropskega parlamenta in Sveta (3) določa pravila za izvajanje uradnega nadzora, s katerim se med drugim preverja skladnost s pravili o varnosti živil in krme.
                  
               
                     (2)
                  
                  
                     Uredba (EU) 2019/6 Evropskega parlamenta in Sveta (4) med drugim določa pravila za nadzor in uporabo zdravil za uporabo v veterinarski medicini, s posebnim poudarkom na odpornosti mikrobov proti protimikrobnim snovem (v nadaljnjem besedilu: mikrobna odpornost).
                  
               
                     (3)
                  
                  
                     V skladu z Uredbo (EU) 2019/6 je zagotovljena preudarnejša in odgovornejša uporaba protimikrobnih snovi pri živalih, med drugim s prepovedjo uporabe protimikrobnih sredstev za spodbujanje rasti in povečevanje donosa ter s prepovedjo uporabe protimikrobnih snovi, rezerviranih za zdravljenje nekaterih okužb pri ljudeh. V skladu s členom 118(1) Uredbe (EU) 2019/6 morajo izvajalci iz tretjih držav spoštovati te prepovedi, kadar izvažajo živali in proizvode živalskega izvora v Unijo. Kot je poudarjeno v uvodni izjavi 49 navedene uredbe, je pri razvoju mikrobne odpornosti pomembno upoštevati mednarodne razsežnosti, in sicer s sprejetjem nediskriminatornih in sorazmernih ukrepov, pri čemer se spoštuje obveznosti Unije iz mednarodnih sporazumov.
                  
               
                     (4)
                  
                  
                     Člen 118 Uredbe (EU) 2019/6 temelji na sporočilu Komisije z dne 29. junija 2017 z naslovom „Evropski akcijski načrt ‚eno zdravje‘ zoper odpornost proti antimikrobikom“, in sicer krepi preprečevanje in obvladovanje mikrobne odpornosti ter spodbuja bolj preudarno in odgovorno uporabo protimikrobnih snovi pri živalih.
                  
               
                     (5)
                  
                  
                     Da se zagotovi učinkovito izvajanje prepovedi uporabe protimikrobnih snovi za spodbujanje rasti in povečanje donosa ter uporabe protimikrobnih snovi, rezerviranih za zdravljenje nekaterih okužb pri ljudeh, bi bilo treba na področje uporabe Uredbe (EU) 2017/625 vključiti uradni nadzor za preverjanje skladnosti živali in proizvodov živalskega izvora, ki se izvažajo v Unijo, s členom 118(1) Uredbe (EU) 2019/6, ob upoštevanju obveznosti Unije iz mednarodnih sporazumov.
                  
               
                     (6)
                  
                  
                     V skladu s členom 18(7), točka (g), Uredbe (EU) 2017/625 mora Komisija sprejeti posebna pravila za izvajanje uradnega nadzora, kar zadeva merila in pogoje za določitev primerov v zvezi s pektinidami, morskimi polži in morskimi kumarami, v katerih se pridelovalna območja in območja za ponovno nasaditev ne smejo razvrstiti. Morske kumare so razred debla iglokožcev (Echinodermata). Iglokožci na splošno niso precejevalci. Zato je tveganje, da bi tovrstne živali kopičile mikroorganizme, povezane s fekalno onesnaženostjo, majhno. Poleg tega niso bile sporočene epidemiološke informacije, na podlagi katerih bi lahko sklepali, da so z iglokožci, ki niso precejevalci, povezana tveganja za javno zdravje. Zato bi bilo treba možnost odstopanja od zahteve za razvrstitev pridelovalnih območij in območij za ponovno nasaditev iz člena 18(7), točka (g), Uredbe (EU) 2017/625 razširiti na vse iglokožce, ki niso precejevalci, na primer na tiste, ki spadajo v razred Echinoidea, in ne bi smela biti omejena le na morske kumare. Iz istega razloga bi bilo treba pojasniti, da se pogoji za razvrstitev in spremljanje pridelovalnih območij in območij za ponovno nasaditev, ki jih določi Komisija, uporabljajo za žive školjke, iglokožce, plaščarje in morske polže, razen za tiste morske polže in iglokožce, ki niso precejevalci. Terminologijo iz člena 18(6), (7) in (8) Uredbe (EU) 2017/625 bi bilo treba v skladu s tem prilagoditi.
                  
               
                     (7)
                  
                  
                     Uredba (ES) št. 853/2004 Evropskega parlamenta in Sveta (5) iz svojega področja uporabe izključuje proizvajalčevo neposredno dobavo majhnih količin mesa perutnine in lagomorfov, zaklanih na kmetiji, končnemu potrošniku ali lokalnim maloprodajnim podjetjem, ki neposredno oskrbujejo končnega potrošnika s tem mesom kot svežim mesom. Od datuma začetka uporabe navedene uredbe, in sicer 1. januarja 2006, je bila izključitev večkrat razširjena na vse meso perutnine in lagomorfov kot prehodni ukrep. Prehodno obdobje je bilo z Uredbo Komisije (EU) 2017/185 (6) nazadnje podaljšano do 31. decembra 2020. V 15 letih prehodnega obdobja ni bilo ugotovljenih večjih razlogov za skrb glede varnosti hrane zaradi dejavnosti, ki se izvajajo v skladu z navedenim podaljšanjem. Poleg tega Komisija v svojem sporočilu z dne 20. maja 2020 z naslovom Strategija „od vil do vilic“ za pravičen, zdrav in okolju prijazen prehranski sistem poudarja pomen krajših dobavnih verig za povečanje odpornosti regionalnih in lokalnih prehranskih sistemov. Zato bi bilo treba odstopanje trajno razširiti na vse meso perutnine in lagomorfov. Temu ustrezno bi bilo treba spremeniti Uredbo (ES) št. 853/2004.
                  
               
                     (8)
                  
                  
                     Pristojni organi v skladu s členom 47(1), točka (e), Uredbe (EU) 2017/625 na mejni kontrolni točki prvega prispetja v Unijo izvajajo uradni nadzor nad vsako pošiljko živali in blaga, za katero med drugim veljajo ukrepi v nujnih primerih iz aktov, sprejetih v skladu s členom 249 Uredbe (EU) 2016/429 Evropskega parlamenta in Sveta (7). Vendar se člen 249 Uredbe (EU) 2016/429 ne nanaša na ukrepe v nujnih primerih, ki jih sprejme Komisija. Navedeno napako bi bilo treba popraviti in navesti sklicevanje na člen 261 Uredbe (EU) 2016/429.
                  
               
                     (9)
                  
                  
                     Ker cilja te uredbe, in sicer, da se dovoli izvajanje uradnega nadzora nad uporabo protimikrobnih snovi pri živalih in v proizvodih živalskega izvora, ki vstopajo v Unijo, države članice ne morejo zadovoljivo doseči, temveč se lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.
                  
               
                     (10)
                  
                  
                     Uredbo (EU) 2017/625 bi bilo zato treba ustrezno spremeniti.
                  
               
                     (11)
                  
                  
                     Ker se Uredba (EU) 2019/6 uporablja od 28. januarja 2022, bi se morale tudi ustrezne določbe te uredbe uporabljati od istega datuma –
                  
               SPREJELA NASLEDNJO UREDBO:
         
            Člen 1
            Uredba (EU) 2017/625 se spremeni:
            
                        (1)
                     
                     
                        v členu 1(4) se točka (c) nadomesti z naslednjim:
                        
                                    „(c)
                                 
                                 
                                    Uredbo (EU) 2019/6 Evropskega parlamenta in Sveta (*1); vendar pa se ta uredba uporablja za uradni nadzor za preverjanje skladnosti s členom 118(1) navedene uredbe.
                                 
                              
                           (*1)  Uredba (EU) 2019/6 Evropskega parlamenta in Sveta z dne 11. decembra 2018 o zdravilih za uporabo v veterinarski medicini in razveljavitvi Direktive 2001/82/ES (UL L 4, 7.1.2019, str. 43).“;"
                        
                     
                  
                        (2)
                     
                     
                        člen 18 se spremeni:
                        
                                    (a)
                                 
                                 
                                    odstavek 6 se nadomesti z naslednjim:
                                    
                                                „6.
                                             
                                             
                                                Za namene uradnega nadzora iz odstavka 1, ki se izvaja v zvezi z živimi školjkami, iglokožci, plaščarji in morskimi polži, pristojni organi razvrstijo pridelovalna območja in območja za ponovno nasaditev.“;
                                             
                                          
                              
                                    (b)
                                 
                                 
                                    v odstavku 7 se točka (g) nadomesti z naslednjim:
                                    
                                                „(g)
                                             
                                             
                                                merila in pogoje za določitev primerov, v katerih se z odstopanjem od odstavka 6 pridelovalna območja in območja za ponovno nasaditev ne smejo razvrstiti, v zvezi s:
                                                
                                                            (i)
                                                         
                                                         
                                                            pektinidami in,
                                                         
                                                      
                                                            (ii)
                                                         
                                                         
                                                            kolikor niso precejevalci: iglokožci in morskimi polži;“;
                                                         
                                                      
                                          
                              
                                    (c)
                                 
                                 
                                    v odstavku 8 se točka (b) nadomesti z naslednjim:
                                    
                                                „(b)
                                             
                                             
                                                pogoje za razvrstitev in spremljanje razvrščenih pridelovalnih območij in območij za ponovno nasaditev živih školjk, iglokožcev, plaščarjev in morskih polžev;“;
                                             
                                          
                              
                  
                        (3)
                     
                     
                        v členu 47(1) se točka (e) nadomesti z naslednjim:
                        
                                    „(e)
                                 
                                 
                                    živali in blago, za katere velja ukrep v nujnih primerih iz aktov, sprejetih v skladu s členom 53 Uredbe (ES) št. 178/2002, členom 261 Uredbe (EU) 2016/429 ali členi 28(1), 30(1), 40(3), 41(3), 49(1), 53(3) in 54(3) Uredbe (EU) 2016/2031, in v skladu s katerim je treba ob vstopu v Unijo izvajati uradni nadzor nad pošiljkami takih živali ali blaga, opredeljenih z oznakami kombinirane nomenklature;“.
                                 
                              
                  
         
            Člen 2
            V členu 1(3) Uredbe (ES) št. 853/2004 se točka (d) nadomesti z naslednjim:
            
                        „(d)
                     
                     
                        proizvajalčevo neposredno dobavo majhnih količin mesa perutnine in lagomorfov, zaklanih na gospodarstvu, končnemu potrošniku ali lokalnim podjetjem za prodajo na drobno, ki neposredno oskrbujejo končnega potrošnika s tem mesom;“.
                     
                  
         
            Člen 3
            Ta uredba začne veljati dvajseti dan po objavi v Uradnem listu Evropske unije.
            Uporablja se od 28. oktobra 2021.
            Člen 1, točka 1, pa se uporablja od 28. januarja 2022.
         
         
            Ta uredba je v celoti zavezujoča in se neposredno uporablja v vseh državah članicah.
            V Strasbourgu, 6. oktobra 2021
            
               
                  Za Evropski parlament
               
               
                  predsednik
               
               D. M. SASSOLI
            
            
               
                  Za Svet
               
               
                  predsednik
               
               A. LOGAR
            
         
         
            (1)  UL C 341, 24.8.2021, str. 107.
         
            (2)  Stališče Evropskega parlamenta z dne 15. septembra 2021 (še ni objavljeno v Uradnem listu) in odločitev Sveta z dne 28. septembra 2021.
         
            (3)  Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter Sklepa Sveta 92/438/EGS (Uredba o uradnem nadzoru) (UL L 95, 7.4.2017, str. 1).
         
            (4)  Uredba (EU) 2019/6 Evropskega parlamenta in Sveta z dne 11. decembra 2018 o zdravilih za uporabo v veterinarski medicini in razveljavitvi Direktive 2001/82/ES (UL L 4, 7.1.2019, str. 43).
         
            (5)  Uredba (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (UL L 139, 30.4.2004, str. 55).
         
            (6)  Uredba Komisije (EU) 2017/185 z dne 2. februarja 2017 o prehodnih ukrepih za uporabo nekaterih določb uredb (ES) št. 853/2004 in (ES) št. 854/2004 Evropskega parlamenta in Sveta (UL L 29, 3.2.2017, str. 21).
         
            (7)  Uredba (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (UL L 84, 31.3.2016, str. 1).